दीदी की चाह- भाजपा जीरो बने; सूडान में फंसे भारतीयों के लिए ऑपरेशन कावेरी
Dainik Bhaskar Morning News and Latest Headlines; Here are today's top stories for you On Dainik Bhaskar.बंगाल की CM से मिले नीतीश-तेजस्वी:ममता बोलीं- विपक्षी गठबंधन के साथ आने में कोई ईगो नहीं, सूडान में फंसे भारतीयों के लिए ऑपरेशन कावेरी, बृजभूषण के खिलाफ सुप्रीम कोर्ट पहुंचे पहलवान
नमस्कार,
बिहार के CM नीतीश कुमार और डिप्टी CM तेजस्वी ने विपक्षी एकता को लेकर कोलकाता में बंगाल की CM ममता बनर्जी से मुलाकात की। नीतीश ने कहा कि 2024 के लोकसभा चुनाव से पहले सभी विपक्षी पार्टियों को साथ बैठकर स्ट्रैटजी बनाने की जरूरत है। वहीं ममता ने कहा, 'मुझे साथ चलने में कोई ऐतराज नहीं। मेरे पर्सनल ईगो की कोई बात नहीं है, मैं चाहती हूं कि भाजपा हीरो से जीरो बन जाए।'
ममता ने भी विपक्ष को एकजुट करने के लिए पिछले महीने अखिलेश यादव, ओडिशा के CM नवीन पटनायक और जनता दल (सेक्युलर) के नेता एच.डी. कुमारस्वामी से मुलाकात की थी। TMC चीफ से मुलाकात के बाद नीतीश और तेजस्वी सपा प्रमुख अखिलेश यादव से मिलने लखनऊ पहुंचे। अखिलेश ने कहा, 'BJP हटे, देश बचे इस अभियान में हम नीतीश कुमार के साथ हैं।'
उधर, सूडान में आर्मी और पैरामिलिट्री के बीच जारी लड़ाई का आज 11वां दिन है। यहां फंसे करीब 4 हजार भारतीयों को निकालने के लिए ऑपरेशन कावेरी शुरू किया गया है। विदेश मंत्री एस. जयशंकर ने बताया कि करीब 500 नागरिकों को पोर्ट सूडान लाया जा चुका है। कुछ और नागरिक वहां पहुंच रहे हैं। हमारे शिप और मिलिट्री एयरक्राफ्ट उन्हें घर लाने के लिए तैयार हैं।
सबसे पहले आज के प्रमुख इवेंट्स, जिन पर रहेगी नजर
5 बड़ी खबरें, जो आपको अपडेट रखेंगी...
1. नीतीश बोले- सब एकजुट हों फिर तय करेंगे नेता, ममता बोलीं- संदेश देना है कि हम साथ हैं
नीतीश कुमार ने लखनऊ में अखिलेश यादव के साथ प्रेस कॉन्फ्रेंस की। नीतीश ने प्रधानमंत्री बनने के सवाल पर कहा, 'सब लोग जब एकजुट हो जाएंगे। फिर हम लोग बैठकर तय कर लेंगे कि किस को नेता बनना है। एक बात मैं साफ करना चाहता हूं कि मुझे प्रधानमंत्री नहीं बनना है।'
इससे पहले नीतीश ने 12 अप्रैल को दिल्ली में राहुल गांधी और अरविंद केजरीवाल से भी मुलाकात की थी।
वहीं ममता ने कहा- हम साथ-साथ आगे बढ़ेंगे। हमें यह संदेश देना है कि हम सब एक साथ हैं। नीतीश से ममता और अखिलेश की मुलाकात 2024 के चुनाव के लिए इसलिए भी अहम है क्योंकि केंद्र में सरकार गठन के लिहाज से ये तीनों राज्य अहम हैं। UP से लोकसभा की 80 सीटें, बिहार से 40 और बंगाल से 42 सीटें आती हैं। यानी 545 सदस्यों वाली लोकसभा की 162 सीटें अकेले इन 3 राज्यों में हैं।
पढ़ें पूरी खबर...
2. बृजभूषण के खिलाफ SC पहुंचे पहलवान, खेल मंत्रालय ने फेडरेशन के चुनाव पर रोक लगाई
भारतीय कुश्ती संघ के अध्यक्ष बृजभूषण सिंह के खिलाफ FIR दर्ज कराने की मांग को लेकर विनेश फोगाट समेत 8 पहलवानों ने सुप्रीम कोर्ट में अपील की है। जनवरी में महिला पहलवानों ने बृजभूषण पर यौन उत्पीड़न का आरोप लगाया था, लेकिन FIR दर्ज नहीं होने की वजह से पहलवानों ने दिल्ली के जंतर- मंतर पर फिर से धरना शुरू कर दिया है।
उधर, खेल मंत्रालय ने 7 मई को होने वाले कुश्ती संघ के चुनाव पर रोक लगा दी है। ओलिंपिक्स एसोसिएशन चुनाव के लिए एक एग्जिक्यूटिव कमेटी बनाएगी। कमेटी WFI का कामकाज भी देखेगी। पहलवानों ने हरियाणा की खाप पंचायतों से समर्थन मांगा है। उन्होंने खापों से माफी मांगते हुए कहा, 'पिछली बार हमसे भूल हो गई थी। आज हमें आप सभी की बहुत जरूरत है। हमारा साथ दीजिए।'
पढ़ें पूरी खबर...
3. सूडान में अब तक 427 की मौत, फ्रांस ने 28 देशों के लोगों को रेस्क्यू किया, इनमें 5 भारतीय
WHO के मुताबिक, सूडान में छिड़े गृहयुद्ध में अब तक 427 लोगों की मौत हुई है, जबकि 3,551 लोग घायल हुए हैं। वहीं UN चीफ एंटोनियो गुटेरेस ने UNSC (यूनाइटेड नेशंस सिक्योरिटी काउंसिल) की बैठक में सूडान मामले पर चिंता जताई। उन्होंने आर्मी और पैरामिलिट्री से सीजफायर की अपील की। साथ ही बातचीत के जरिए मसले का हल निकालने को कहा।
वहीं एक डिप्लोमैट के मुताबिक, ब्रिटेन ने सूडान मामले पर UNSC की इमरजेंसी मीटिंग बुलाने की अपील की है। उम्मीद है कि ये मीटिंग मंगलवार को होगी। उधर, फ्रांस ने सूडान से 28 देशों के 388 नागरिकों को रेस्क्यू किया, जिसमें 5 भारतीय भी शामिल हैं। लड़ाई के चलते कई इलाकों में पानी और बिजली की सप्लाई रुक गई है। लोगों को खाने के लिए भोजन भी नहीं मिल रहा है।
पढ़ें पूरी खबर...
4. अतीक के दफ्तर में चाकू-खून के धब्बे, 21 मार्च को यहां 74 लाख कैश- 10 पिस्टल मिलीं थीं
गैंग्स्टर अतीक अहमद के प्रयागराज दफ्तर में खून के ताजे धब्बे मिले हैं। ये धब्बे सीढ़ियों, कमरे और किचन में मिले। इसके अलावा एक चाकू भी मिला है। मामले की जांच फोरेंसिक टीम को सौंपी गई है। फोरेंसिक टीम ने खून का सैंपल कलेक्ट किया है। दफ्तर अतीक के गढ़ चकिया इलाके में है। 2020 में इस पर प्रयागराज डेवलपमेंट अथॉरिटी (PDA) ने बुलडोजर चलाया था, तब से ये खाली पड़ा है।
उमेश पाल हत्याकांड के बाद पुलिस ने 21 मार्च को यहां छापा मारा था, जिसमें 74 लाख रुपए कैश और 10 पिस्टल बरामद हुई थीं। यह वही दफ्तर है जिसमें अतीक ने 2006 में उमेश पाल को किडनैप करके 3 दिनों तक रखा था। बिजली के शॉक दिए थे, अपने पक्ष में उमेश से बयान भी लिखवाए थे। 21 मार्च को जब पुलिस ने इस दफ्तर पर छापा मारा था तब किचन में ताजी रोटियां बनी मिलीं थी।
पढ़ें पूरी खबर...
5. पंजाब में गुरु ग्रंथ साहिब की बेअदबी, गुरुद्वारे में जूते पहनकर घुसा, पाठियों को मारे थप्पड़ 
पंजाब के रोपड़ में गुरु ग्रंथ साहिब की बेअदबी का मामला सामने आया है। एक केशधारी युवक जूते पहन कर गुरुद्वारे में दाखिल हुआ और पाठ कर रहे ग्रंथियों को पीटना शुरू कर दिया। इस दौरान उसने गुरु ग्रंथ साहिब का भी अपमान किया। यहां मौजूद लोगों ने युवक को पकड़ लिया और जमकर पीटने के बाद पुलिस को सौंप दिया। उसने यह हरकत क्यों की? इसका पता नहीं चल पाया है।
बेअदबी की घटना के बाद लोगों ने सड़क पर धरना दिया। इन्होंने आरोप लगाया कि पुलिस उस युवक को पागल करार देना चाहती है। लोगों ने दावा किया कि न तो युवक की हरकतें पागलों वाली थीं और न ही उसकी मंशा। उधर, पंजाब के CM भगवंत मान ने कहा, 'गुरु ग्रंथ साहिब का अपमान करने वाले को सख्त सजा दी जाएगी। हमारे लिए श्री गुरु ग्रंथ साहिब का सम्मान सबसे पहले है।'
पढ़ें पूरी खबर...
आज का कार्टून BY मंसूर नकवी...
कुछ अहम खबरें हेडलाइन में...
खबर लेकिन हटके...
दुबई में रिकॉर्ड 278 करोड़ में बिका रेत का प्लॉट, 'जुमेरा बे' नाम के आर्टिफिशियल आइलैंड पर है मौजूद 
दुबई के जुमेरा बे आइलैंड पर 24,500 स्क्वायर फीट का प्लॉट रिकॉर्ड 125 मिलियन दिरहम, यानी करीब 278 करोड़ रुपए में बिका है। ब्लूमबर्ग के मुताबिक, जिस व्यक्ति ने इस प्लॉट को खरीदा है वो दुबई का मूल निवासी नहीं है। वो इस प्रॉपर्टी में फैमिली वेकेशन के लिए घर बनाना चाहता है।
ब्रोकरेज फर्म नाइट फ्रैंक ने बताया कि अभी तक शानदार विला या लक्जरी पेंटहाउस ही महंगे दामों में बिकते थे। ऐसा पहली बार है जब एक खाली प्लॉट रिकॉर्ड ब्रेकिंग प्राइस में बिका है। जुमेराह बे एक मैन मेड आर्टिफिशियल आइलैंड है, जो 60 लाख स्क्वायर फीट में फैला हुआ है। इसे दुबई के जुमेराह तट पर रेत और पत्थर डालकर बनाया गया है। पढ़ें पूरी खबर...
खबरें जो सबसे ज्यादा पढ़ी गईं...
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...